Unnið er að merkingum arnarunga þessa dagana . Þessa dagana fara fram merkingar arnarunga og sýnataka úr heiðrum hafarnarins á meginvarpsvæði fuglsins við Breiðafjörð , þar sem tveir þriðju hluti stofnsins hefur varpstöðvar og búsetu . Róbert Arnar Stefánsson hjá Náttúrustofu Vesturlands er einn þeirra sem stunda rannsóknir og fylgjast með viðhaldi arnarstofnsins hér á landi og vinnur að merkingunum . Róbert segir ljóst að varpið hafi heppnast ágætlega í ár . Arnarstofninn hafi haldist vel við síðustu árin og til langs tíma verið í sókn . Talið er að 65 arnarpör séu í heildina í landinu og alls telji stofninn á bilinu 200 til 250 fugla . Breiðafjörðurinn er talinn mikilvægasta uppeldisstöð hafarnarins hér á landi . Það gerir grunnsævið mikla í öllum innanverðum Breiðafirðinum sem auðveldar fuglinum fæðuöflun . Alls eru merktir 33 arnarungar í ár , bæði við Breiðafjörðinn og á varpstöðvum á Vestfjörðum . Eru þær framkvæmdar á vegum Náttúrufræðistofnunar af starfsmönnum náttúrustofanna á svæðunum og fuglaáhugamönnum í lok varptímans . Vegna þessa fæst undanþága en öll umferð almennings er bönnuð á varptíma og einungis má koma í 500 metra nálægð við þekkta varpstaði . Róbert Arnar Stefánsson segir að við merkingarnar þurfi að beita lagni og sérstakri aðferð þar sem klær arnarins séu hvassar . Aðspurður hvort að fuglinn sé árásargjarn og foreldarnir reyni að verja hreiðrin , segir hann að þeim sé greinilega ekki sama , gargi mikið í kring en séu samt ekki í vígahug . Þess má geta að haförninn er ekki mjög frjósamur fugl . Einungis eru eitt eða tvö egg í hreiðri . Fuglinn verður kynþroska um sex ára aldur og vegna þessa skiljanlegt að stofninn vaxi ekki hratt þrátt fyrir að reynt sé að vernda hann ágangi eftir föngum .